Ole Sohn (SF), 2007-01-11:
Jeg vil gerne indlede med at takke for besvarelsen, om end jeg ikke er enig i hele ministerens tale eller besvarelse af spørgsmålet om bibliotekernes situation i dag og bibliotekernes rolle i fremtidens vidensamfund.
Når vi har bedt om forespørgslen, er det som sagt, fordi der er det udgangspunkt, at vi kan konstatere, at kommunalreformen har betydet lukning af en lang række biblioteker i kølvandet på en årrække, hvor der er blevet færre og færre midler i bibliotekerne til brug for løsning af nogle af deres kerneopgaver, bl.a. materialeindkøb og lignende, og så ser vi nu oveni, at der er en række biblioteker, der må lukke eller indskrænke.
Jeg vil også gerne her sige: Naturligvis findes der biblioteksfilialer, som i dag ikke har robustheden til at kunne give en ordentlig service, og der kan kommunerne givetvis løse problemet på en bedre måde med bogbusser eller lignende.
Det anerkender jeg.
Men det begrunder ikke den store nedskæring, som har fundet sted, og som betyder, at vi vil opleve, at en lang række mere tyndtbefolkede områder får en stadig dårligere biblioteksdækning.
Det er ud fra en aktuel betragtning efter vores opfattelse forkert, det er ud fra en betragtning set i sådan en regionalpolitisk sammenhæng forkert.
Men det er så sandelig også en fejl set i forhold til, hvilke udfordringer vi som samfund står over for, og som vi som borgere i samfundet står over for, for at kunne bringe os ind i vidensamfundet på et ordentligt og robust grundlag.
Derfor er den anden del af forespørgslen viet til ønsket om at få lavet en samlende og en national strategi for, hvordan vi kan bringe Danmark og borgerne ind i vidensamfundet.
I den forbindelse har jeg også noteret mig, at Biblioteksstyrelsen arbejder så godt, den nu kan, inden for de rammer, den nu har under Kulturministeriets regi, men hvis man skal have en samlende national strategi, er man nødvendigvis nødt til at tænke hele samfundet ind og dermed også inddrage nogle af de ressourcer og muligheder, der ligger via Videnskabsministeriet og Undervisningsministeriet.
Der kan man selvfølgelig som kulturminister sige: Ja, men det er ikke noget, jeg har mulighed for at kunne agere inden for, fordi det rækker ud over min ressort.
Men alligevel mener vi, at det er vigtigt, at man får debatten.
Om vi ikke kan løse opgaven i dag, så håber jeg dog, vi kan arbejde videre med den i udvalget, sådan at vi kan komme videre og se, om vi kan finde en form for, hvordan vi kan få igangsat et arbejde omkring en samlende national strategi for Danmark, for vidensamfundet.
Det er en strategi, som jeg mener skal bygge på de anbefalinger, der ligger fra FN’s verdenstopmøde, netop om informationssamfundet.
Det, der er vigtigt, er, at man ikke bare har muligheder via bibliotekerne, og at man ser dem som en central aktør og spiller i forsøget på at bringe Danmark ind i vidensamfundet, men også, at det sker på en sådan måde, at man sikrer, at alle borgere har mulighed for at skaffe sig adgang via internettet og komme ud og søge oplysninger via de muligheder, der nu gives på bibliotekerne.
Derfor skal jeg på vegne af Socialdemokraterne, Det Radikale Venstre, SF og Enhedslisten fremsætte følgende: Forslag til vedtagelse »Folketinget udtrykker bekymring for de mange bibliotekslukninger, der skyldes regeringens alt for stramme styring af kommunernes økonomi.
Folketinget lægger vægt på, at der fremover sikres et biblioteksudbud af høj kvalitet i Danmark, der aktivt kan medvirke til at bringe Danmark og borgerne ind i vidensamfundet.
På den baggrund opfordrer Folketinget regeringen til at formulere og etablere en overordnet og samlende dansk national strategi for vidensamfundet i lighed med anbefalingerne fra FN’s verdenstopmøde om informationssamfundet.
Strategien skal beskrive de forskellige offentlige aktørers opgaver, ansvar og samspil med borgerne og identificere de nødvendige udviklingsområder, herunder bibliotekernes rolle og opgaver i vidensamfundet, samt give anvisning på, hvordan alle borgere sikres tilgængelighed til bibliotekernes tilbud.
Endvidere skal strategien indeholde anvisning af, hvordan der sikres de nødvendige ressourcer til bibliotekernes udvikling.
I arbejdet med strategiplanen inddrages alle relevante aktører.
Strategiplanen fremlægges for Folketinget i næste folketingsår.«